Opinberar upplýsingar gefa ekki fullnægjandi mynd af stöðu mála á leigumarkaði , að mati Íbúðalánasjóðs . Flest bendir til þess að leigumarkaðurinn sé talsvert stærri en tölur gefa til kynna , en samkvæmt nýjustu tölum eru um 14 prósent þjóðarinnar á leigumarkaði , eða um 50 þúsund manns . „ Þinglýstir leigusamningar , sem metnir eru virkir á landinu , eru samkvæmt þessari greiningu um 9.200 . Það gera rúmlega 5 leigjendur á hvern leigusamning sem verður að teljast ólíklegt , “ segir í mánaðarskýrslu ÍLS fyrir marsmánuð . „ Leigumarkaðurinn er því örugglega stærri en tölur um þinglýsta leigusamninga gefa til kynna , “ segir jafnframt , og að ný deild hafi verið stofnuð til að auka greiningar um leigumarkaðinn . Reykjanesbær stærsti leigumarkaður landsins Þá segir að ef tekið sé mið af stærri sveitarfélögum landsins , komi í ljós að Reykjanesbær virðist vera hlutfallslega stærsti leigumarkaður landsins , með um 13,5 prósent af íbúðafjöldanum . Akureyrarkaupstaður kemur þar á eftir með um 11 prósent af íbúðum bæjarins í útleigu . Hæsta hlutfallið yfir landið allt mælist í Þingeyjarsveit þar sem það reiknast um 17 prósent .